Kasper Bøgelund nyder at være tilbage på træningsbanerne efter en lang skadespause.

AaB-spilleren har været ude af spillet siden en gang i efteråret, men er nu tilbage til holdkammeraterne. - Det har naturligvis været dejligt med en måneds ferie, men personligt var jeg ude i en måned inden da også på grund af min skade (et brækket kraveben, red.). Før pausen kunne jeg kun løbe og cykle lidt, men jeg har i ferien haft et specielt løbeprogram jeg har fulgt, så jeg er helt med igen nu. Derfor er det rigtig godt at være tilbage, hvilket også kan mærkes på alle andre i truppen, forklarer Bøgelund til aabsport.dk Han savner på ingen måde sne og frost i denne vinter. - Det er enormt dejligt, at vejret i år er så godt på denne årstid - modsat de seneste to år. Det giver os nogle andre muligheder for at spille på kunstgræsbanen og forhåbentlig også snart på grus, så det er virkelig positivt. - Januar er altid en måned hvor det gælder om at snøre løbeskoene og komme derud af, men vi ved også at det er vigtigt at have en god grundform som fundament inden vi går i gang med det kompakte forårsprogram, hvor der spilles mange kampe på kort tid, afrunder Bøgelund. AaB har netop påbegyndt træningen efter nytår. Holdet starter forårssæsonen med to hjemmekampe. Datoen for første kamp i Superligaen mod FC København er endnu ikke fastsat.